CELEX: 32007R1388
Language: ro
Date: 2007-11-27 00:00:00
Title: Regulamentul (CE) nr. 1388/2007 al Comisiei din 27 noiembrie 2007 de modificare a Regulamentului (CE) nr. 382/2005 de stabilire a normelor de aplicare a Regulamentului (CE) nr. 1786/2003 al Consiliului privind organizarea comună a pieței furajelor uscate

28.11.2007   
            
            
               RO
            
            
               Jurnalul Oficial al Uniunii Europene
            
            
               L 310/3
            
         
      REGULAMENTUL (CE) NR. 1388/2007 AL COMISIEI
   
   din 27 noiembrie 2007
   de modificare a Regulamentului (CE) nr. 382/2005 de stabilire a normelor de aplicare a Regulamentului (CE) nr. 1786/2003 al Consiliului privind organizarea comună a pieței furajelor uscate
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1786/2003 al Consiliului din 29 septembrie 2003 privind organizarea comună a piețelor în sectorul furajelor uscate (1), în special articolul 20,
   având în vedere Regulamentul (CE) nr. 1782/2003 al Consiliului din 29 septembrie de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (2), în special articolul 71 alineatul (2) al doilea paragraf,
   întrucât:
   
               (1)
            
            
               Este necesar, în măsura posibilului, să se simplifice politica agricolă comună, astfel încât să se faciliteze accesul la legislație și să fie reduse sarcinile administrative ale agenților și ale administrației.
            
         
               (2)
            
            
               Regulamentul (CE) nr. 1786/2003 prevede un ajutor unic pentru toate produsele eligibile menționate la articolul 1, independent de caracteristicile lor specifice sau de procedeele lor de fabricație și, prin urmare, anumite condiții privind procedeele de fabricație a furajelor uscate deshidratate, al căror scop era să faciliteze diferențierea dintre furaje uscate la soare și furaje deshidratate, nu mai sunt necesare. Această schimbare ar trebui, de asemenea, să aibă drept rezultat o posibilă evoluție a aplicațiilor comerciale și facilitarea dezvoltării de metode de fabricație mai eficace și mai ecologice. În același timp, este necesar să fie precizat faptul că aprobarea întreprinderilor de prelucrare rămâne condiționată de capacitatea acestora de a produce furaje uscate în conformitate cu prevederile articolului 9 din Regulamentul (CE) nr. 1786/2003.
            
         
               (3)
            
            
               Din același motiv, obligațiile privind fabricarea furajelor prevăzute la articolul 8 din Regulamentul (CE) nr. 382/2005 al Comisiei (3) nu mai sunt necesare; aceasta ar trebui să atragă după sine o reducere a costurilor administrative și de control.
            
         
               (4)
            
            
               Pentru a spori eficiența controlului la fața locului a întreprinderilor de prelucrare, este necesar să se precizeze faptul că anumite informații trebuie să fie puse la dispoziția autorităților competente și că rapoartele de control trebuie să specifice documentele examinate.
            
         
               (5)
            
            
               În vederea completării informațiilor privind bilanțul consumului de energie utilizată în producția de furaje uscate, este necesar să fie adăugat un parametru suplimentar.
            
         
               (6)
            
            
               Prin urmare, Regulamentul (CE) nr. 382/2005 ar trebui modificat în consecință.
            
         
               (7)
            
            
               Anul de comercializare 2007/2008 fiind în curs de desfășurare și pentru a evita aplicarea unui tratament diferit pentru agenții din sector în funcție de momentul în care au depus cererea, prezentul regulament nu trebuie să se aplice decât începând cu anul de comercializare 2008/2009.
            
         
               (8)
            
            
               Măsurile prevăzute în prezentul regulament sunt conforme cu avizul Comitetului comun de gestionare a cerealelor și a plăților directe,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 382/2005 se modifică după cum urmează:
   
               1.
            
            
               Articolul 2 se înlocuiește cu următorul text:
               „Articolul 2
               Definiții
               În sensul prezentului regulament, se înțelege prin:
               
                           1.
                        
                        
                           «furaje uscate», produsele prevăzute la articolul 1 din Regulamentul (CE) nr. 1786/2003;
                        
                     
                           2.
                        
                        
                           «alte produse furajere similare», toate produsele furajere erbacee uscate artificial prin expunere la căldură și care intră sub incidența codului NC 1214 90 90, în special:
                           
                                       —
                                    
                                    
                                       leguminoasele erbacee;
                                    
                                 
                                       —
                                    
                                    
                                       gramineele erbacee;
                                    
                                 
                                       —
                                    
                                    
                                       cerealele recoltate verzi, plante întregi, cu semințe crude, prevăzute la anexa IX punctul I din Regulamentul (CE) nr. 1782/2003;
                                    
                                 
                     
                           3.
                        
                        
                           «întreprindere de prelucrare», întreprinderea de prelucrare a furajelor uscate prevăzută la articolul 7 din Regulamentul (CE) nr. 1786/2003, aprobată în mod corespunzător de statul membru în care se află;
                        
                     
                           4.
                        
                        
                           «cumpărătorul de furaje destinate uscării și/sau măcinării», persoana fizică sau juridică prevăzută la articolul 10 litera (c) punctul (iii) din Regulamentul (CE) nr. 1786/2003, aprobată în mod corespunzător de către statul membru în care se află, care cumpără de la producători furaje proaspete pentru a le livra întreprinderilor de prelucrare;
                        
                     
                           5.
                        
                        
                           «lot», o cantitate determinată de furaje de calitate uniformă din punctul de vedere al compoziției, al nivelului de umiditate și al conținutului de proteine, care părăsește întreprinderea de prelucrare la un moment dat;
                        
                     
                           6.
                        
                        
                           «amestec», un produs destinat nutriției animalelor care conține furaje uscate, ce au fost uscate și/sau măcinate de întreprinderea de prelucrare, și aditivi.
                           «Aditivii» sunt produse de altă natură decât furajele uscate, inclusiv lianții și agenții de aglomerare, sau de aceeași natură, dar care au fost uscate și/sau măcinate în altă parte.
                           Cu toate acestea, un furaj uscat care conține aditivi în limita maximă a 3 % din greutatea totală a produsului finit nu este considerat amestec în cazul în care conținutul total de azot nu depășește 2,4 % din substanța uscată a aditivului;
                        
                     
                           7.
                        
                        
                           «parcele agricole», parcelele identificate în conformitate cu sistemul de identificare a parcelelor agricole din sistemul integrat de gestiune și control prevăzut la articolele 18 și 20 din Regulamentul (CE) nr. 1782/2003 și la articolul 6 din Regulamentul (CE) nr. 796/2004 al Comisiei (4);
                        
                     
                           8.
                        
                        
                           «cerere de ajutor unic», cererea de ajutor prevăzută la articolul 22 din Regulamentul (CE) nr. 1782/2003 și la articolele 12 și 14 din Regulamentul (CE) nr. 796/2004;
                        
                     
                           9.
                        
                        
                           «destinatarul final al unui lot de furaje uscate», ultima persoană care a primit acest lot în forma pe care o avea la ieșirea din întreprinderea de prelucrare, în scopul transformării furajului uscat sau al utilizării acestuia în nutriția animalelor.
                        
                     
         
               2.
            
            
               Articolul 3 se înlocuiește cu următorul text:
               „Articolul 3
               Produse eligibile pentru ajutor
               În sensul aplicării prezentului regulament, sunt eligibile pentru ajutorul prevăzut la articolul 4 din Regulamentul (CE) nr. 1786/2003 furajele uscate care îndeplinesc atât cerințele prevăzute la articolul 9 din regulamentul menționat, cât și exigențele pentru a fi introduse pe piață ca hrană pentru animale și care provin, în stare nealterată sau în amestec, direct din incinta întreprinderii de prelucrare sau, în cazul în care nu pot fi depozitate în această incintă, care provin din spații de depozitare din afara acesteia, care prezintă garanții suficiente în ceea ce privește controlul furajelor depozitate și care au fost în prealabil aprobate de autoritatea competentă.
               Dreptul la ajutor este limitat la cantitățile de produse obținute prin uscarea furajelor produse pe parcelele utilizate în scopuri agricole, în sensul articolului 51 din Regulamentul (CE) nr. 1782/2003.”
            
         
               3.
            
            
               La articolul 5 litera (a), punctul (ii) se înlocuiește cu următorul text:
               
                           „(ii)
                        
                        
                           descrierea instalațiilor tehnice, în special a instalațiilor de uscare artificială prin căldură și a instalațiilor de măcinare, cu indicarea capacității de evaporare orare și a temperaturii de funcționare, și a instalațiilor de cântărire; care permit obținerea unui produs final care prezintă caracteristicile de umiditate și de conținut minim în proteine prevăzute la articolul 9 din Regulamentul (CE) nr. 1786/2003;”.
                        
                     
         
               4.
            
            
               La articolul 6, litera (d) se elimină.
            
         
               5.
            
            
               Articolul 8 se elimină.
            
         
               6.
            
            
               La articolul 10 alineatul (3), primul paragraf se înlocuiește cu următorul text:
               „Măsurarea umidității și a conținutului total de proteine brute, prevăzute la articolul 9 din Regulamentul (CE) nr. 1786/2003, se efectuează după metoda stabilită în Directivele 76/371/CEE (5), 71/393/CEE (6) și 72/199/CEE (7) ale Comisiei, prin prelevarea de eșantioane pentru o cantitate de cel mult 110 tone pentru fiecare lot de furaje uscate sau amestecate obținute în întreprinderea de prelucrare.
            
         
               7.
            
            
               La articolul 11, alineatul (1) se înlocuiește cu următorul text:
               „(1)   Întreprinderile de prelucrare stabilesc prin cântărire sistematică cantitatea exactă de furaje destinată uscării și/sau măcinării, care le este livrată în vederea prelucrării.”
            
         
               8.
            
            
               La articolul 12, alineatul (2) se înlocuiește cu următorul text:
               „(2)   Întreprinderile de procesare țin o evidență operativă separată pentru toate categoriile de furaje uscate prevăzute la articolul 1 din Regulamentul (CE) nr. 1786/2003.”
            
         
               9.
            
            
               La articolul 26, alineatul (1) se înlocuiește cu următorul text:
               „(1)   Autoritățile competente verifică, cel puțin o dată pe an de comercializare, evidența operativă prevăzută la articolul 12 a tuturor întreprinderilor de prelucrare, în special legătura dintre evidența operativă și cea financiară, inclusiv extrasele de cont și facturile aferente.”
            
         
               10.
            
            
               La articolul 28, alineatul (1) se înlocuiește cu următorul text:
               „(1)   Fiecare control la fața locului face obiectul unui raport de control care prezintă cu precizie diferite aspecte ale controlului, în special documentele și registrele examinate.”
            
         
               11.
            
            
               La anexa I, linia marcată cu litera „e” se înlocuiește cu următorul text:
               
                            
                        
                        
                           Caracteristica tehnică
                        
                        
                           Unitatea de măsură
                        
                        
                           Cantitatea
                        
                     
                           „e1
                        
                        
                           Consumul de energie specific mediu
                        
                        
                           Megajoule pe kilogram de furaje deshidratate
                        
                        
                            
                        
                     
                           e2
                        
                        
                           Energia consumată pe tona de apă evaporată
                        
                        
                           Megajoule pe kilogram de apă evaporată”
                        
                        
                            
                        
                     
         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică începând cu anul de comercializare 2008/2009.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 noiembrie 2007.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 270, 21.10.2003, p. 114. Regulament modificat ultima dată prin Regulamentul (CE) nr. 456/2006 (JO L 82, 21.3.2006, p. 1).
   
      (2)  JO L 270, 21.10.2003, p. 1. Regulament modificat ultima dată prin Regulamentul (CE) nr. 1276/2007 al Comisiei (JO L 284, 30.10.2007, p. 11).
   
      (3)  JO L 61, 8.3.2005, p. 4. Regulament modificat ultima dată prin Regulamentul (CE) nr. 116/2007 (JO L 35, 8.2.2007, p. 7).
   
      (4)  JO L 141, 30.4.2004, p. 18.”
   
      (5)  JO L 102, 15.4.1976, p. 1.
   
      (6)  JO L 279, 20.12.1971, p. 7.
   
      (7)  JO L 123, 29.5.1972, p. 6.”